অধিকাংশ সরকার এই ধরনের উদারতন্ত্রেই অভ্যস্ত। এর উন্নয়ন ঘটবে, এর হবে না বা এর উন্নয়ন আগে হবে, ওর পরে— এমন পৃথগন্নের ধারণা উন্নয়নের একান্নবর্তিতায় সাধারণত টেকে না। ‘হোলিস্টিক অ্যাপ্রোচ’ই উন্নয়নের জিয়নকাঠি। সেই হিসেবে পশ্চিমবঙ্গের তৃণমূল সরকার উন্নয়ন, স্ব-ক্ষমতা ও স্ব-পছন্দ নিয়ে প্রথম থেকেই নিজের কর্মপন্থা ঠিক করে নিয়েছে। শিল্প-স্বাস্থ্য-শিক্ষাক্ষেত্রে উন্নয়নে ব্যর্থ তারা। লক্ষ্যমাত্রা স্থির করতে পারেনি। হতে পারে, অন্যান্য ‘গুরুত্বপূর্ণ’ কাজের চাপে লক্ষ্যমাত্রা স্থির করার সময় পায়নি। কঠিন বিকল্পের কোনও পরিশ্রম নেই ! ফলে, তৃণমূল উন্নয়নক্ষেত্রে চটজলদি ‘বিকল্প’ খুঁজে নিয়েছে। ক্লাব-উৎসব-সংস্কৃতি ইত্যাদি ক্ষেত্রে একাগ্র মনোযোগ দিয়েছে।
চপলতা কিছু ঘটেছে বইকী ! ৩৪ নম্বর জাতীয় সড়ক সম্প্রসারণের জন্য জমিদাতাদের ক্ষতিপূরণ দিতে পারেনি তৃণমূল সরকার। বিষয়টি আদালতে গিয়েছিল। আদালত জানতে চেয়েছিল— কেন্দ্রের দেওয়া টাকা জমিদাতাদের দেওয়া যাচ্ছে না, তা কি এই জন্য যে, ওই টাকা ইতিমধ্যেই নেতাজি ইন্ডোরে দান করা হয়ে গিয়েছে? আসলে, তার ক’দিন আগেই নেতাজি ইন্ডোরে আয়োজিত সরকারি অনুষ্ঠানে রাজ্যের প্রায় চার হাজার ক্লাবকে ১৪৩ কোটি টাকা অনুদান দিয়েছিলেন মুখ্যমন্ত্রী। এবার সাম্মানিক ভাতা না-পেয়ে হাইকোর্টের দ্বারস্থ হয়েছেন কেন্দ্রীয় প্রকল্প শিশুশিক্ষা মিশনের প্রাপক ও সহ-প্রাপকেরা। সেই আবেদনের শুনানিতে মাননীয় বিচারপতি সরকারকে কটাক্ষ করেছেন। এবং তিনি ক্লাব-অনুদানের প্রসঙ্গই তুলেছেন। জানিয়েছেন, যেখান থেকে রাজ্যের ক্লাবগুলিকে টাকা দেওয়া হচ্ছে, সেখান থেকেই এই প্রকল্পের কর্মীদের ভাতা মেটাতে পারে সরকার। সত্যিই যে পারে, তার প্রমাণ তৃণমূলের নিজস্ব কাজকর্মের মধ্যেই প্রকাশিত হচ্ছে। রাজ্য সরকারের অস্থায়ী কর্মীদের একাধিক সুযোগ-সুবিধা দেওয়ার কথা ভাবছে তৃণমূল  সরকার।
প্রশাসন কি জানে না, জাতীয় সড়ক প্রকল্পে জমিদাতাদের ক্ষতিপূরণ বা শিশুশিক্ষা মিশনের প্রাপক ও সহ-প্রাপকের সাম্মানিক ভাতাটি এই ক্লাবচক্রের দান-খয়রাতির চেয়ে ঢের বেশি আলোপৃথিবীর জিনিস ! বারংবার পুরস্কার-বিতরণী অনুষ্ঠানের আয়োজন করে, রাজকোষের অর্থ অপব্যয় না-করে অন্যান্য সমীচীন বিষয়ে রোদ-আলো-জল-বাতাসের আমদানি একান্ত জরুরি ! সরকার এসব জানে বলেই ভোটের আগে অস্থায়ী সরকারি কর্মীদের বেতনবৃদ্ধির কথা ভাবে ! জানে বলেই ভোটের আগে পাঁচ বছরের বেশি সময় ধরে বসবাসকারী বাংলাদেশিদের নাগরিকত্ব প্রদানের ইচ্ছা প্রকাশ করে ! যদিও উন্নয়ন, স্ব-ক্ষমতা ও স্ব-পছন্দ বিষয়ে সব সরকারেরই অগ্রাধিকারের তালিকা থাকে। সরকার তার ক্ষমতা কোন পরিসরে ব্যবহার করবে, সেটা সম্পূর্ণ তার বিবেচনা। সরকার উন্নয়নরুগ্‌ণ বিষয়গুলির মধ্যে কোন কোনটিকে পছন্দ করবে, সেটিও একান্তভাবে তার অভিরুচি। এবং সেই বিবেচনায় বারবার পলাতকা ছায়া ফেলে যায় একটিই বস্তু—ভোট। যে অর্থদান কিছু বোবা উন্নয়ন ঘটিয়েই স্তব্ধ হয়ে পড়বে, তাতে প্রশাসনের আগ্রহ না-থাকাই দস্তুর। বরং যে অনুদান সরকারের জন্য ভোট-রাজনীতির নতুন গন্তব্য রচনা করবে, সেই পথ-চলাতেই তার আনন্দ !